Korrapärane peen vananemiskraklee Giorgione maalil, 1500
Ebakorrapärased vananemiskrakelüürid 1750. aastast pärit maalil
Punasest savist emailkattega nõu, email on vanadusest tekkinud krakelüüridega
Raku tehnikas taldrik
Maalipinna murdmisega tekitatud võltskraklee
Võltsitud krakelüürid
**Kraklee** (prantsuse keelest *craquelé* 'praguline') ehk **krakelüürid** (prantsuse keeles *craquelure*) on juuspraostik, kahjustus maali või portselaneseme või elevandiluust kunstiteose pinnal.

Kraklee olemasolu ja välimus on oluline informatsiooni allikas kunstiteoste vanuse ja autentsuse hindamisel.

Maalikunstis
------------

Tegemist on kahjustusega, mis väljendub pragudena maalikihtides või nii maali- kui ka aluskihtides. Praod moodustavad maali pinnal võrgustiku, esinedes põhiliselt kahes vormis:

* kuivamispraod ehk kuivamiskraklee (inglise keeles *drying crack*), mis on tekkinud kile kokkutõmbumisest kuivamisel või kunstniku vale värvikasutuse tagajärjel
* vananemispraod ehk vananemiskraklee (*ageing crack*), mille on põhjustanud maali aluse liikumisest tekkinud pinge.

Lisaks võib esineda surve, löögi või pinge tulemusena tekkinud krakelüüre (*impact crack*, *stress crackle*, *stain cracking*)

### Kuivamiskraklee

Kuivamiskraklee esineb maalikihis ning tekib kuivamisel keemiliste protsesside või füüsiliste mõjude tagajärjel ning erinevalt vananemiskrakleest piirdub vaid maalikihtidega. On tihti lai ja kurviline.

Üks kuivamiskraklee alaliike on alligaatorkraklee, mis on pealmisel maalingul või lakikihil esinev kuivamiskraklee (ulatuslik pragude võrgustik), mis on saanud nimetuse sarnasusest alligaatori soomustikuga. Tekib aeglaselt kuivavat kihti katva kiiremini kuivava pindmise kihi kokkutõmbumisel. Esineb peamiselt bituumenit sisaldavat maalingut katvas lakikihis.

Kuivamiskraklee on ka linaõlivärvi pinnale aja jooksul tekkiv nn krokodillinahamuster, mis on linaõlivärvi ehtsuse ja kvaliteedi näitaja.

* Maali lakikihi kuivamisel tekkinud kuivamiskrakelüüridMaali lakikihi kuivamisel tekkinud kuivamiskrakelüürid
* Kiiresti kuivava värviga aeglaselt kuivavale kihile ülemaalingul tekkinud kuivamiskrakelüüridKiiresti kuivava värviga aeglaselt kuivavale kihile ülemaalingul tekkinud kuivamiskrakelüürid
* Linaõlivärvi "krokodillinahk"Linaõlivärvi "krokodillinahk"

### Vananemiskraklee

Vananemiskraklee on üks esimesi etappe maali keerulise struktuuri mehaanilises lagunemises. Vananemiskrakleed põhjustavad keskkonna-, mehaanilised ja muud tegurid ning see ilmneb kõigil vanematel maalidel. Saades alguse maali alusest, jooksevad vananemispraod läbi maali kõigi kihtide. Enamasti moodustavad praod tiheda võrgustiku kitsa avaga peenetest mõradest, mis kulgevad sirge või kergelt kõvera joonena.

Üks vananemiskraklee lokaalseid tüüpe on konvektsioonikraklee. See asub maali pinnal on teatud kohtades, mida mõjutavad tõkked või nn "pudelikaelad" ja kus on takistatud niiske sooja õhu liikumine maali tagaküljel (näiteks alusraami latid ja näiteks kruvide tagused). Niiskuse imendumine lõuendisse neis punktides põhjustab lokaalseid suurusemuutusi ja pinget. Kraklee on väiksem otseselt tõkete kohal, kus säilib stabiilsem mikrokliima.

Restaureerimisel töödeldakse vananemiskrakleed vaid siis, kui mõrasus põhjustab kõverdumist või kestendamist, st värvi irdumist.

* Võrkjad vananemiskrakelüürid keskaegsel puutahvlile maalitud Itaalia maalilVõrkjad vananemiskrakelüürid keskaegsel puutahvlile maalitud Itaalia maalil
* Madalmaades puutahvlile tehtud õlimaali vananemiskrakleeMadalmaades puutahvlile tehtud õlimaali vananemiskraklee
* Vananemiskrakelüürid lõuendile tehtud maalilVananemiskrakelüürid lõuendile tehtud maalil

### Survekraklee

Survekraklee on teatud tüüpi kahjustus lõuendile tehtud maalidel, mis näeb välja nagu kiiri täis ringid ning on tekkinud enamasti löögi tagajärjel. Mõranemist võib põhjustada ka eseme pinge all olek.

|  |  |
| --- | --- |
|  | Pildid, videod ja helifailid Commonsis: **Kraklee** |

Keraamikas
----------

Keraamikas on kraklee kaunistusliku eesmärgiga tahtlikult tekitatud juuspraostik, mis saavutatakse teatavate glasuuride abiga või muul viisil (näiteks raku keraamika).

Muud tähendused
---------------

Kraklee on ka eriliste lakkide või värvide abil saavutatud praguline pinnaefekt mööblil, pildiraamidel, karpidel ja muudel pisiesemetel. Kaunistustehnikana, koos dekupaažiga on see kasutusel alates 18. sajandist.

Krakleetehnika mõistet kasutatakse ka siidimaalis ja muus tekstiilide kaunistamise kontekstis, kus vaha abiga saavutatakse maali-krakelüüridega väliselt sarnanev muster tekstiili pinnal.

* Dekupaaži ja krakleelakiga kaunistatud karpDekupaaži ja krakleelakiga kaunistatud karp
* Dekupaaži ja krakleelakiga kaunistatud taldrikDekupaaži ja krakleelakiga kaunistatud taldrik

Vaata ka
--------

* Krakleeklaas
* Krakleeglasuur
* Muaree-efekt

Viited
------

1. ↑
2. ↑  K. Merilain. MAALIDE RESTAUREERIMINE. Inglise-eesti seletav sõnastik. Magistriprojekt. Tartu, 2005
3. ↑  K. Merilain. MAALIDE RESTAUREERIMINE. Inglise-eesti seletav sõnastik. Magistriprojekt. Tartu, 2005
4. ↑  "Arhiivikoopia". Originaali arhiivikoopia seisuga 24. august 2021. Vaadatud 1. detsembril 2019.`{{netiviide}}`: CS1 hooldus: arhiivikoopia kasutusel pealkirjana (link)
5. ↑  K. Merilain. MAALIDE RESTAUREERIMINE. Inglise-eesti seletav sõnastik. Magistriprojekt. Tartu, 2005
6. ↑  K. Merilain. MAALIDE RESTAUREERIMINE. Inglise-eesti seletav sõnastik. Magistriprojekt. Tartu, 2005
7. ↑